《读南华外篇述以四言十五章 其九 缮性》
明代·郭之奇

俗师俗学，空劳彼勖。蔽蒙之民，蒙性于欲。以求初明，其蔽久酷。

天物芸芸，复我虚曲。以知养性，其性如玉。以恬养知，其明似烛。

古人至一，今人至缛。顺而不一，天下乃数。安而不顺，天下乃局。

浇淳散朴，天下乃毒。世道交丧，乾坤乃局。至人处穷，冥飞似鹄。

隐德存身，永辞世梏。世人所求，轩冕相属。傥来不来，神衰气辱。

丧己于物，失性于俗。倒置之民，其蒙转笃。休哉游哉，我沐我浴。

高轩在门，华冕在瞩。何有何无，如断如续。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。